22η Διδακτική ώρα

3.3.1. Πηγές δύναμης τον Ηγέτη

***Μέσα για να ασκήσει εξουσία ο ηγέτης***

Η έννοια της **ηγεσίας** **δεν είναι** σε καμιά περίπτωση **ταυτόσημη**

με τις έννοιες της δύναμης, της επιρροής και της εξουσίας.

Αυτές αποτελούν **μέσα,** τα οποία χρησιμοποιεί ο ηγέτης για

(1) να επηρεάσει,

(2) να καθοδηγήσει και

(3) να παρακινήσει τα μέλη της ομάδας.

Αξίζει λοιπόν να διευκρινίσουμε τις παραπάνω έννοιες.

*έννοια της δύναμης*

* Ο Max Weber θεωρεί ως δύναμη "τη δυνατότητα που έχει ο άνθρωπος να είναι σε θέση να επιβάλλει τις δικές του επιθυμίες μέσα από μια κοινωνική σχέση, παρά την αντίσταση".
* Κατά συνέπεια, η δύναμη απαιτεί δύο ή περισσότερα άτομα, ένα που την ασκεί και ένα που την υφίσταται.
* Βλέπουμε λοιπόν ότι η δύναμη είναι η δυνατότητα ενός ατόμου να επιβάλλει την επιθυμία του στους άλλους, επηρεάζοντας τη συμπεριφορά τους.

*έννοια της επιρροής*

Επιρροή είναι η αλλαγή

(1) της σκέψης, (2) των ιδεών, (3) των ενεργειών και (4) της συμπεριφοράς ενός ανθρώπου,

που προκύπτει από την επίδραση της δύναμης που ασκείται σε αυτόν από άλλο άτομο.

*έννοια της εξουσίας*

* Εξουσία είναι το νόμιμο δικαίωμα που έχει κάποιος να εξασκεί τη δύναμη που διαθέτει.
* Η εξουσία προκύπτει από τη θέση που κατέχει το άτομο στη διοικητική ιεραρχία.

***βασικές πηγές δύναμης του ηγέτη***

Ο αποτελεσματικός ηγέτης θα πρέπει να γνωρίζει πολύ καλά τη δύναμη και την εξουσία που διαθέτει και τις πηγές απ' όπου τις αντλεί.

Οι βασικές πηγές δύναμης του είναι:

1) Η δύναμη της ανταμοιβής και της τιμωρίας.

Αυτή δίνει τη δυνατότητα στον ηγέτη

(α) να ικανοποιεί τις ανάγκες ενός ατόμου ή μιας ομάδας ή

(β) να επιβάλλει ποινές.

(α) Για παράδειγμα ο υπάλληλος Α έχει δύναμη απέναντι στον υπάλληλο Β, αν ο δεύτερος γνωρίζει ότι η προαγωγή του εξαρτάται από τον πρώτο, αφού ο διευθυντής τους τον συμβουλεύεται και παίρνει υπόψη τη γνώμη του για τις προαγωγές.

Αυτό τον κάνει να συμμορφώνεται λίγο-πολύ στις επιθυμίες του Α, ο οποίος γι' αυτό αποκτά ηγετικό ρόλο - συμπεριφορά.

(β) Αλλά και όταν κάποιος έχει τη δύναμη να επιβάλλει κάθε είδους ποινή, μπορεί να επηρεάζει τη συμπεριφορά των άλλων, οι οποίοι φοβούνται την τιμωρία.

2) Η δύναμη της αναφοράς (προτύπου).

Είναι γεγονός ότι τα άτομα, κυρίως οι έφηβοι, έχουν κάποιο άλλο άτομο ως πρότυπο ή σημείο αναφοράς (είδωλο) και θέλουν να ταυτιστούν μαζί του, γιατί έχει χαρίσματα που τους εντυπωσιάζουν.

Επηρεάζονται λοιπόν από αυτό (π.χ. η επιρροή που ασκούν ηθοποιοί, τραγουδιστές, αθλητές κ.λπ.) και το αναγορεύουν αρχηγό.

3) Η δύναμη των ειδικών.

Αυτή προέρχεται από τις ειδικές γνώσεις και την πείρα που έχει ή κατά τη γνώμη των οπαδών έχει ο ηγέτης σε ένα ειδικό θέμα.

Για παράδειγμα, το Διοικητικό Συμβούλιο μιας εταιρίας ο μηχανικός έχει μεγαλύτερη δύναμη, όταν συζητούνται προβλήματα της ειδικότητας του και, κατά συνέπεια, επηρεάζει τα υπόλοιπα μέλη.

4) Η δύναμη των πληροφοριών.

Μια ακόμη πηγή δύναμης για τους ηγέτες είναι η κατοχή των πληροφοριών ή ο έλεγχος των μηχανισμών με τους οποίους αυτές μεταβιβάζονται.

***Συμπερασματικά***

Οι ηγέτες **διαλέγουν και χρησιμοποιούν περισσότερο** τη δύναμη της αναφοράς, του ειδικού και της ανταμοιβής και **λιγότερο** τη δύναμη της τιμωρίας.

**Ερωτήσεις Πανελληνίων Εξετάσεων τύπου Σωστού Λάθους**

1) Η έννοια της ηγεσίας είναι ταυτόσημη με τις έννοιες της δύναμης, της επιρροής και της εξουσίας. (Γενικό 2003).

2) Η έννοια της ηγεσίας δεν είναι σε καμιά περίπτωση ταυτόσημη με τις έννοιες της δύναμης, της επιρροής και της εξουσίας. (Επαναληπτικές 2007). (Γενικές 2013).

3) Επιρροή είναι το νόμιμο δικαίωμα που έχει κάποιος να εξασκεί τη δύναμη που διαθέτει. (Επαναληπτικές 2007,2013).

4) Ο Max Weber θεωρεί ως δύναμη “ τη δυνατότητα που έχει ο άνθρωπος να είναι σε θέση να επιβάλλει τις δικές του επιθυμίες μέσα από μια κοινωνική σχέση, παρά την αντίσταση” . (Επαναληπτικές 2010)

**Ερωτήσεις Ανάπτυξης Πανελληνίων Εξετάσεων**

1) Από τα μέσα που χρησιμοποιεί ο ηγέτης για να επηρεάσει, να καθοδηγήσει και να παρακινήσει τα μέλη της ομάδας, να περιγράψετε την επιρροή και την εξουσία και επιπλέον να αναφέρετε τις βασικές πηγές δύναμης του αποτελεσματικού ηγέτη. (Γενικό 2007)

2) Από τις βασικές πηγές δύναμης του αποτελεσματικού ηγέτη, να αναπτύξετε τη δύναμη της αναφοράς (προτύπου) και τη δύναμη των ειδικών.(Επαναληπτικές 2009)

3) Από τις βασικές πηγές δύναμης του ηγέτη, να περιγράψετε τη δύναμη της ανταμοιβής και του ηγέτη. (Επαναληπτικές 2005)